Почетком следеће године је за врховног команданта руских снага на Балкану постављен Иван Дибич Забалкански. Располагао је са око 100.000 људи, 355 пољских и 88 опсадних артиљеријских оруђа. Турци су имали око 150.000 људи. Борбе за Силистру обновљене су у мају. Тврђава је заузета 35 дана након турског пораза у бици код Кулевче. У јулу су руске трупе у две колоне кренуле преко планине Балкана. У јулу и августу, Руси заузимају Бургас, Созопољ, Јамбол, Алтос, Сливен и још нека приморска места. Након пада Једрена (20. августа), руске трупе су се упутиле равно на Цариград. Половином септембра, руске трупе улазе у Софију. На кавкаском фронту Турци су 1829. године прикупили надмоћније снаге, али су 19. јуна тучени код Каинлија, сутрадан код Милидјуза, а Ерзурум је капитулирао 27. јуна.